**VÁLTOZNAK EGYES ADÓIGAZGATÁSI HATÁSKÖRÖK**

**2021. évtől egyes önkormányzati adóigazgatási hatásköröket a Nemzeti Adó- és Vámhivatal (NAV) vette át, illetve HIPA adóbevallás és előlegcsökkentésére irányuló nyilatkozattételi kötelezettség teljesítést is a NAV felé kell teljesíteni**

**1.) Belföldi gépjárművek adóztatása**

A gépjárműadóról szóló 1991. évi LXXXII. törvény (Gjt.) 2021. évtől hatályos rendelkezései alapján a belföldi gépjárművek adója esetében az adóhatósági feladatokat már nem az önkormányzati adóhatóság végzi. A módosulás kapcsán **az adóhatósági feladatokat a belföldi gépjárművek utáni gépjárműadóban 2021. január 1-jétől már az állami adóhatóság látja el.**

**2021. január 1-jét megelőző időszakra eső gépjárműadó ügyekben** (2020. december 31-ig terjedő időszak adókötelezettségének megállapítása, ezen időszak adójának beszedése, végrehajtása, erre az időszakra vonatkozó ellenőrzés és szankciók megállapítása) az adóhatósági feladatokat - a Gjt. 2020. december 31-ig hatályos szövege alapján - **továbbra is az illetékes Bezenye Községi Önkormányzat Adóhatósága végzi.**

Év elején a NAV minden érintettnek határozatot küld a fizetendő adóról, az aktuális fizetési határidőkről és az új gépjárműadó-bevételi számláról. A gépjárműadó első részletét 2021. április 15-éig, a második részletet 2021. szeptember 15-éig kell befizetni.

Részletek a NAV honlapján találhatóak.

**2.) Helyi iparűzési adóbevallás benyújtása**

2021. január 1-jétől az adóalanyok - főszabály szerint - **kizárólag az állami adóhatósághoz kötelesek elektronikus úton benyújtani a helyi iparűzési adóbevallásukat, legyen az új bevallás, régi elmaradás, vagy önellenőrzés, illetve bevallás javítás**. Így, a nyomtatványok a Nemzeti Adó- és Vámhivatal (NAV) honlapján https://www.nav.gov.hu/ ÁNYK formátumban fellelhetők. Az Elektronikus Önkormányzati Portálról a helyi iparűzési adóbevallásokat idén már nem lehet benyújtani egyetlen önkormányzat felé sem.

Fontos, hogy maga az **iparűzési adóbevallás feldolgozása, esetleges javítása** az önkormányzati adóhatóságnál történik és az adófizetést is az önkormányzat számlájára kell változatlanul megtenni.

A helyi iparűzési adó és adóelőleg fizetési kötelezettséget Bezenye Községi Önkormányzat esetében az önkormányzat iparűzési adó beszedési számlájára lehet megfizetni.

**3.) A mikro-, kis- és középvállalkozásnak minősülő vállalkozónak az iparűzési adóelőleg csökkentés lehetőségét nyilatkozat formájában kell kérni**

A mikro-, kis- és középvállalkozásnak minősülő vállalkozóknak a 2021. évben, az adott előleg-fizetési időpontban esedékes - a Htv. szerint bevallott és a 2021. évben az önkormányzati adórendelet szerinti adómértékkel bevallandó - adóelőleg 50 százalékát kell az egyes esedékességi időpontokban megfizetni, ha erre vonatkozóan **nyilatkozatot tehetnek.**

**A vállalkozóknak** (a 2021. március 15-i előlegfizetés miatt) **nyilatkozatot kell tenniük legkésőbb 2021. február 25-ig a székhelye, telephelye szerinti önkormányzati adóhatóság számára**, ha élni kívánnak az adó felezés lehetőségével.

Az említett nyilatkozat **2021. januárjától kizárólag az állami adó- és vámhatóságon keresztül, elektronikus úton, az állami adó- és vámhatóság által rendszeresített elektronikus nyomtatványon nyújtható be.** A nyomtatvány a Nemzeti Adó- és Vámhivatal (NAV) honlapján <https://www.nav.gov.hu/>  ÁNYK formátumban lesz rövidesen elérhető.

A nyilatkozat alapján a meg nem fizetendő előleg-részlet összegével Bezenye község önkormányzati adóhatósága a vállalkozó iparűzési adóelőleg-kötelezettsége összegét hivatalból, határozathozatal nélkül csökkenti.

**A kisadózó vállalkozások tételes adójának hatálya alá tartozó vállalkozó adóalanyok (KATA) számára** - akik ezt a kedvező adózást választották az önkormányzati adóhatóságnál is - **nem kell nyilatkozatot tenni, nekik az önkormányzati adóhatóság lefelezi a fizetendő adóösszeget.**

Köszönjük, hogy adókötelezettségek betartásával és csökkenő adófizetéseikkel hozzájárulnak Bezenye Községi Önkormányzat fejlődéséhez. Továbbra is jó egészséget kívánunk minden kedves ügyfelünknek, munkatársaiknak és családtagjainak egyaránt!

Bezenye, 2021. január 18.

**Bezenye Községi Önkormányzat Adóhatósága**